Document ID: 32009R0304

UREDBA KOMISIJE (ES) št. 304/2009
z dne 14. aprila 2009
o spremembi prilog IV in V k Uredbi Evropskega parlamenta in Sveta (ES) št. 850/2004 glede obdelave odpadkov, ki vsebujejo obstojna organska onesnaževala, v termičnih in metalurških proizvodnih postopkih
(Besedilo velja za EGP)
KOMISIJA EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 850/2004 z dne 29. aprila 2004 o obstojnih organskih onesnaževalih in spremembi Direktive 79/117/EGS (1) ter zlasti člena 7(6) in člena 14(3) Uredbe,
ob upoštevanju naslednjega:
(1)
Na osmem zasedanju konference pogodbenic Baselske konvencije so bile sprejete posodobljene splošne tehnične smernice okolju neškodljivega ravnanja z odpadki, ki so sestavljeni iz obstojnih organskih onesnaževal, jih vsebujejo ali so z njimi kontaminirani (Sklep VIII/16). Pododdelek o termični in metalurški proizvodnji kovin je bil dodan oddelku IV.G.2, ki obravnava uničenje in trajno pretvorbo.
(2)
Posodobljene smernice je treba upoštevati v Uredbi (ES) št. 850/2004, saj so ustrezen vir znanstvenega in tehničnega napredka na področju obdelave odpadkov, ki vsebujejo obstojna organska onesnaževala.
(3)
Posodobljene smernice opredeljujejo tudi ravni uničenja in trajne pretvorbe, pri katerih snovi nimajo več lastnosti obstojnih organskih onesnaževal. Pri teh metodah med drugim ne sme biti presežena vrednost emisij v zrak 0,1 ng TEQ/Nm3 za poliklorirane dibenzo-p-dioksine (PCDD) in poliklorirane dibenzofurane (PCDF). Ta vrednost je enaka mejni vrednosti emisij, določeni v Direktivi 2000/76/ES Evropskega parlamenta in Sveta z dne 4. decembra 2000 o sežiganju odpadkov (2). Ker je pomembno zahtevati, da obrati za obdelavo odpadkov, ki vsebujejo obstojna organska onesnaževala, izpolnjujejo zahteve glede mejnih vrednosti emisij za PCDD in PCDF, določene v Direktivi 2000/76/ES, je treba navedene mejne vrednosti uporabljati ne glede na to, ali navedena direktiva velja tudi za te postopke.
(4)
Posodobljene splošne tehnične smernice o obstojnih organskih onesnaževalih v oddelku IV.G.1 priporočajo tudi ločevanje dela odpadne opreme, ki vsebuje obstojna organska onesnaževala ali je z njimi kontaminirana. Ta zahteva pojasnjuje izvajanje postopkov predobdelave iz dela 1 Priloge V k Uredbi (ES) št. 850/2004. Del 1 Priloge V k Uredbi (ES) št. 850/2004 je zato treba ustrezno spremeniti.
(5)
Svetovna zdravstvena organizacija je leta 2005 na podlagi najnovejših znanstvenih podatkov posodobila faktorje ekvivalence toksičnosti, uporabljene v prilogah IV in V k Uredbi (ES) št. 850/2004 za izračun mejnih koncentracijskih vrednosti za PCDD in PCDF. To je treba upoštevati v prilogah IV in V k Uredbi (ES) št. 850/2004.
(6)
Ukrepi, predvideni s to uredbo, najustrezneje zagotavljajo visoko raven varovanja zdravja ljudi in okolja.
(7)
Uredbo (ES) št. 850/2004 je treba zato ustrezno spremeniti.
(8)
Odbor, ustanovljen s členom 18 Direktive 2006/12/ES Evropskega parlamenta in Sveta (3), ni sprejel mnenja o ukrepih iz te uredbe v roku, ki ga je določil njegov predsednik, zato je Komisija Svetu predložila predlog ukrepov. Ker po izteku roka, določenega v členu 17(2) Uredbe (ES) št. 850/2004, Svet niti ni sprejel predlaganih ukrepov niti jim ni nasprotoval, jih mora v skladu s tretjim pododstavkom člena 5(6) Sklepa Sveta 1999/468/ES (4) sprejeti Komisija.
SPREJELA NASLEDNJO UREDBO:
Člen 1
Prilogi IV in V k Uredbi (ES) št. 850/2004 se spremenita v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. aprila 2009

Labels: 0
1
14
20